Folketing
2005-11-03

Med dette beslutningsforslag forsøger SF endnu en gang at give kommunerne adgang til at indføre trafikbetalingssystemer for at kunne anvende provenuet til anlæggelse og drift af trafikanlæg og til udbygning af kollektiv trafik. Vi har, som ministeren også nævnte, behandlet forslaget et par gange tidligere her i Folketingssalen, og fra Venstres side er der ikke noget nyt. Tidligere var det ikke Venstres kop te, og det er det heller ikke i dag, overraskende nok. Uanset hvor mange gange SF i øvrigt fremsætter dette forslag, ændrer det altså ikke ved, at Venstre ikke ønsker at støtte forslaget. Der er tre grunde til, at Venstre ikke vil støtte forslaget. For det første mener vi, at kommunale trafikbetalingssystemer vil være en ekstra skat for privatbilisterne, og det ønsker vi ikke. Ministeren var inde på, at bilisterne allerede i dag betaler en ret stor sum penge hvert år i skatter og afgifter – så vidt jeg husker, er det mellem 35 og 40 mia. kr. – og fra Venstres side ønsker vi ikke at forøge det beløb.